b'\n_START_ARTICLE_\nBaigiamosios glamon\xc4\x97s\n_START_PARAGRAPH_\nBaigiamosios glamon\xc4\x97s (vok. Nachspiel; angl. afterplay; plg. meil\xc4\x97s \xc5\xbeaismas \xe2\x80\x93 foreplay) \xe2\x80\x93 lytini\xc5\xb3 partneri\xc5\xb3 veiksmai pasibaigus suei\xc4\x8diai. Juos lemia vyro ir moters lytini\xc5\xb3 reakcij\xc5\xb3 skirtumai. Baigiamosios glamon\xc4\x97s paprastai kiek svarbesn\xc4\x97s moterims nei vyrams._NEWLINE_I\xc5\xa1kart po orgazmo vyro susijaudinimas greitai nusl\xc5\xabgsta, varpos erekcija i\xc5\xa1nyksta ir vyras apskritai nereaguoja \xc4\xaf lytinius dirgiklius (refrakcinis laikotarpis)._NEWLINE_Moteris nusiramina gerokai l\xc4\x97\xc4\x8diau, tod\xc4\x97l po sueities jai b\xc5\xabtinos vyro meil\xc4\x99 ir \xc5\xa1velnum\xc4\x85 i\xc5\xa1rei\xc5\xa1kian\xc4\x8dios glamon\xc4\x97s. Orgazmas moteriai sukelia ne tik fiziologin\xc4\xaf pasitenkinim\xc4\x85, ta\xc4\x8diau ir \xc5\xa1velnumo vyrui jausm\xc4\x85, tod\xc4\x97l vyras tur\xc4\x97t\xc5\xb3 atsakyti tuo pa\xc4\x8diu. Intensyvios glamon\xc4\x97s \xc5\xa1iuo metu netinka, kadangi jautriausi\xc5\xb3 viet\xc5\xb3 (varput\xc4\x97s, kr\xc5\xabt\xc5\xb3 ir j\xc5\xb3 speneli\xc5\xb3) stimuliavimas po sueities da\xc5\xbeniausiai b\xc5\xabna nemalonus, kartais net skausmingas. Tod\xc4\x97l tinkamiausios ir daugeliui moter\xc5\xb3 malonios baigiamosios glamon\xc4\x97s yra ramus ir \xc5\xa1velnus neitin erogeni\xc5\xa1kai aktyvi\xc5\xb3 zon\xc5\xb3 glostymas, susiglaudimas, apsikabinimas. Daugelis moter\xc5\xb3 m\xc4\x97gsta, kai tokiomis akimirkomis vyras ku\xc5\xbeda jai \xc4\xaf aus\xc4\xaf meilius \xc5\xbeod\xc5\xbeius, i\xc5\xa1rei\xc5\xa1kia d\xc5\xbeiaugsm\xc4\x85 ir pasitenkinim\xc4\x85 patirtu seksu ir apskritai tarpusavio santykiais. Slopstant moters susijaudinimui, erotin\xc4\xaf pokalb\xc4\xaf galima nukreipti ir kitomis temomis, kol abudu partneriai susiglaud\xc4\x99 u\xc5\xbemiega._NEWLINE_Kartais baigiamosios glamon\xc4\x97s gali pereiti \xc4\xaf kitos sueities preliudij\xc4\x85, ta\xc4\x8diau moteriai reikia atsi\xc5\xbevelgti \xc4\xaf vyro fiziologij\xc4\x85: kol nepasibaig\xc4\x99s refrakcinis laikotarpis, vyro lytinis aktyvumas yra ribotas, o patiriami poj\xc5\xab\xc4\x8diai jam ne visada malon\xc5\xabs. Nema\xc5\xbeai lytinio gyvenimo problem\xc5\xb3 i\xc5\xa1kyla d\xc4\x97l to, kad vyrai mano, kad moters lytinio susijaudinimo ciklas pana\xc5\xa1us \xc4\xaf j\xc5\xb3, tod\xc4\x97l baigiamosioms glamon\xc4\x97ms skiria nedaug d\xc4\x97mesio, tuoj po sueities nusisuka ar u\xc5\xbemiega. Toks elgesys moteriai sukelia abejones d\xc4\x97l vyro \xe2\x80\x93 kad jis nepakankamai j\xc4\x85 myli, naudojasi ja tik savo lytin\xc4\x97ms reikm\xc4\x97ms patenkinti.'